|  |
| --- |
| ***Директни плащания*** |

**1. Със Заповед № РД 09-1061 от 29.10.2021 г. на министъра на земеделието, храните и горите е определена ставката по Схемата за преходна национална помощ  за овце-майки и кози-майки, обвързана с производството за кампания 2021 г.** Размерът на плащането за едно допустимо за подпомагане животно по схемата е 41,07 лева. Съгласно заповедта, подпомагането ще бъде изплатено на два транша. По първи транш животновъдите ще получат по 25,37 лева за едно допустимо за подпомагане животно, като плащането ще бъде извършено до 10 ноември 2021 г. Припомняме, че преходна национална помощ се отпуска само за секторите, за които са предоставяни национални доплащания през 2013 г. Максималният бюджет представлява намаляваща функция от одобрения от ЕК бюджет за схемите за национални доплащания за 2013 г. През 2021 г. финансовият пакет за всяка една от схемите за преходна национална помощ може да достигне най-много до 50% от пакета на съответната схема за национални доплащания през 2013 г.

|  |  |
| --- | --- |
| ***Визия за ОСП след 2020 г.*** |  |

**2. На 27 октомври, пред евродепутати от Комисията по околна среда, обществено здраве и безопасност на храните (ENVI) на Европейския парламент, комисар Януш Войчеховски заяви, че ОСП ще продължи да бъде основният източник на финансиране за собствениците и управителите на гори, които работят за постигане на целите за климата и биоразнообразието, съобразно новата Стратегия на ЕС за горите**. Новата Стратегия на ЕС за горите за 2030 г., която Комисията прие на 16 юли беше обсъдена от министрите на земеделието в ЕС на Съвета в Люксембург на 12 октомври. Пред евродепутатите Войчеховски обясни, че Стратегията се основава на концепцията за устойчиво управление на горите. Следователно ЕК предлага да се идентифицират допълнителни индикатори и прагове относно условията на горската екосистема, свързани с целите на климата, биоразнообразието и здравето на горите. Ще се разработват нови схеми за подкрепа на практиките за управление на горите, които подобряват предоставянето на определени екосистемни услуги и имат по-висока амбиция за климата и биоразнообразието. „В същото време ще осигуряват справедлив доход за собствениците на гори от европейски и национални финансови инструменти, особено в рамките на ОСП“, подчерта Януш Войчеховски. Той отбеляза, че в Стратегията се подчертава ролята, която въглеродното земеделие може има за възнаграждението на лесовъдите за защитата и допълнителното подобряване на поглъщането на въглерод в горите. „Много такива схеми вече съществуват в държавите членки и бихме искали да ги видим подобрени“, обясни Януш Войчеховски. Комисията насърчава държавите членки, докато изготвят своите стратегически планове, да използват средства от ОСП, за да създадат такива схеми, които биха позволили възстановяването на разходите и пропуснатите приходи на лесовъдите. Януш Войчеховски, призова държавите членки „да насърчават ефективното използване на средства на национално, регионално и местно ниво.” „Устойчивите, многофункционални гори са в основата на новата Стратегия за горите“, каза той. „Трябва да защитим бъдещето на традиционните горски индустрии, както и да се възползваме от новите възможности, предлагани от диверсификацията и биоикономиката“, заяви в заключение той.

|  |  |
| --- | --- |
| ***Още от ЕС и света*** |  |

**3. Повече от 100 лидери, представляващи територия от 85% от световните гори, се ангажираха да спрат обезлесяването до 2030 г.  като "значителна крачка" по пътя за справяне с климатичните промени**. Държави, сред които Бразилия, Русия, Канада, Колумбия, Индонезия и Демократична република Конго, подписаха съвместно споразумение за това на 02 ноември 2021 на срещата COP26, проведена в Глазгоу. Съгласно споразумението, 12 държави се ангажират да предоставят 12 милиарда долара в периода между 2021 и 2025 година, за да подпомогнат развиващите се страни, включително за възстановяване на земите и справяне с горските пожари. Още милиард и 700 милиона долара ще отидат за подкрепа на коренното население за запазване на горите и засилване на правата им в горските райони. Обявявайки „забележителното споразумение“ на COP26, премиерът Борис Джонсън обяви: „Тези страхотни, изпълнени с живот екосистеми, са белите дробове на нашата планета и са от съществено значение за нашето оцеляване. С днешните безпрецедентни обещания ще имаме шанс да сложим край на дългата история на човечеството като завоевател на природата и вместо това да станем неин пазител". Горите играят съществена роля в борбата с климатичните промени, като абсорбират огромни количества въглероден диоксид от въздуха и осигуряват храна, работни места и домове.